Lehden mukaan tarkoitus ei ollut irvailla.

Lehti tviittasi satiirikuvan. Kuvayhdistelmä Twitter / EPA/AOP

Kiina vaatii virallista anteeksipyyntöä tanskalaislehti Jyllands-Postenilta, joka on julkaissut satiirikuvan Kiinan koronavirustapauksista. Satiirikuvan pohjana on Kiinan lippu, jonka tähdet on korvattu virusta muistuttavilla kuvioilla.

Lehti kertoo asiasta verkkosivuillaan. Lehden mukaan Kiina on lähettänyt asiasta lehdistötiedotteen.

Satiirinen kuva näkyy alla olevassa tviitissä.

Twitterissä lehdelle on vastattu jakamalla Tanskan lipusta tehtyjä kuvia.

Jyllands-Postenin päätoimittaja Jacob Nybroe sanoo, että lehden tarkoitus ei ole ollut naureskella Kiinan tilanteelle. Koronaviruksen aiheuttamiin tartuntoihin on kuollut Kiinassa yli sata ihmistä.

Anteeksipyyntöä ei kuitenkaan tule.

–Emme voi pyytää anteeksi jotakin, joka ei mielestämme ole väärin. Tarkoituksemme ei ole halveksua tai pilkata, emmekä usko, että kuva sitä tekee. Näkemykseni mukaan tässä on kyse kahdesta erilaisesta kulttuurillisesta ymmärryksestä, Nybroe sanoo lehden mukaan.

Kyseessä on sama lehti, joka julkaisi vuonna 2005 paljon kohua aiheuttaneita pilapiirustuksia profeetta Muhammedista. Iltalehti on käsitellyt aihetta esimerkiksi tässä.